Na osnovu člana 203. stav 7. Ustava Republike Srbije („Službeni glasnik RS”, broj 98/06) i čl. 13. i 18. Zakona o referendumu i narodnoj inicijativi („Službeni glasnik RS”, broj 111/21),

Narodna skupština Republike Srbije, na Osmoj posebnoj śednici u Dvanaestome sazivu, održanoj 30. novembra 2021. godine, donijela je

ODLUKU

o raspisivanju republičkoga referenduma radi potvrđivanja Akta o promjeni Ustava Republike Srbije

1. Raspisuje se republički referendum radi potvrđivanja Akta o promjeni Ustava Republike Srbije, koji je Narodna skupština Republike Srbije usvojila na Osmoj posebnoj śednici u Dvanaestome sazivu, održanoj 30. novembra 2021. godine.

2. Republički referendum se održava 16. januara 2022. godine, u vremenu od 7.00 do 20.00 ura.

3. Na republičkome referendumu građani se izjašnjavaju o referendumskome pitanju:

„Da li ste za potvrđivanje Akta o promjeni Ustava Republike Srbije?”.

4. Na glasačkome listiću građani se izjašnjavaju zaokruživanjem riječi: „da” ili riječi: „ne”.

5. Republička izborna komisija utvrđuje i objavljuje ukupne rezultate republičkoga referenduma i dostavlja izvještaj o sprovedenome republičkome referendumu Narodnoj skupštini Republike Srbije.

6. Radi upoznavanja građana sa sadržinom Akta o promjeni Ustava Republike Srbije koji se potvrđuje na republičkome referendumu, Akt o promjeni Ustava Republike Srbije, sa obrazloženjem, objaviće se u „Službenome glasniku Republike Srbije”, kao sastavni dio ove odluke.

7. Ova odluka stupa na snagu danom donošenja i objavljuje se u „Službenome glasniku Republike Srbije”.

RS broj 80

U Beogradu, 30. novembra 2021. godine

Narodna skupština Republike Srbije

Predśednik,

Ivica Dačić, s. r.

**AKT O PROMJENI USTAVA REPUBLIKE SRBIJE**

**AMANDMAN I**

Ovim amandmanom zamjenjuje se član 4. Ustava Republike Srbije

Član 4.

Pravni poredak je jedinstven.

Uređenje vlasti počiva na podjeli vlasti na zakonodavnu, izvršnu i sudsku.

Odnos tri grane vlasti zasniva se na međusobnome provjeravanju i ravnoteži.

Sudska vlast je nezavisna.

**AMANDMAN II**

Ovim amandmanom zamjenjuje se član 99. stav 2. tačka 3. Ustava Republike Srbije

„3. Bira četiri člana Visokoga savjeta sudstva, četiri člana Visokoga savjeta tužilaštva i bira Vrhovnoga javnoga tužioca i odlučuje o prestanku njegove funkcije.”

**AMANDMAN III**

Ovim amandmanom briše se član 105. stav 2. tač. 12. i 13. i dodaje stav 4. u članu 105. Ustava Republike Srbije

Riječi: „12. bira predsednika Vrhovnog kasacionog suda, predsednike sudova, Republičkog javnog tužioca i javne tužioce i odlučuje o prestanku njihove funkcije, 13. bira sudije i zamenike javnih tužilaca, u skladu s Ustavom,” brišu se.

Dodaje se novi stav 4. koji glasi:

„Većinom od dvije trećine glasova svih narodnih poslanika Narodna skupština bira četiri člana Visokoga savjeta sudstva i četiri člana Visokoga savjeta tužilaštva, a većinom od tri petine glasova svih narodnih poslanika bira Vrhovnoga javnoga tužioca i odlučuje o prestanku njegove funkcije.”

**AMANDMAN IV**

Ovim amandmanom zamjenjuje se član 142. Ustava Republike Srbije

Načela sudstva

Član 142.

Sudska vlast pripada sudovima koji su nezavisni.

Sudska vlast je jedinstvena na teritoriji Republike Srbije.

Sudske odluke se donose u ime naroda.

Sudsku odluku može preispitivati samo nadležni sud u zakonom propisanome postupku, kao i Ustavni sud u postupku po ustavnoj žalbi.

Pomilovanjem ili amnestijom izrečena kazna može se, bez sudske odluke, oprostiti u cjelini ili djelimično.

Raspravljanje pred sudom je javno, a javnost se može isključiti u skladu sa Ustavom.

Zakonom se može propisati da pored sudija sude i sudije porotnici.

**AMANDMAN V**

Ovim amandmanom zamjenjuju se naziv člana 143. i član 143. Ustava Republike Srbije

Uređenje sudova

Član 143.

Osnivanje, ukidanje, vrste, nadležnost, područja i sjedišta sudova, sastav suda i postupak pred sudovima uređuju se zakonom.

Najviši sud u Republici Srbiji je Vrhovni sud.

Zabranjeno je osnivanje prijekih, privremenih ili vanrednih sudova.

**AMANDMAN VI**

Ovim amandmanom zamjenjuju se naziv člana 144. i član 144. Ustava Republike Srbije

Nezavisnost sudija

Član 144.

Sudija je nezavisan i sudi na osnovu Ustava, potvrđenih međunarodnih ugovora, zakona, opšteprihvaćenih pravila međunarodnoga prava i drugih opštih akata, donijetih u skladu sa zakonom.

Zabranjen je svaki neprimjeren uticaj na sudiju u vršenju sudijske funkcije.

**AMANDMAN VII**

Ovim amandmanom zamjenjuju se naziv člana 145. i član 145. Ustava Republike Srbije

Uslovi za izbor sudija

Član 145.

Uslovi za izbor sudija i uslovi za izbor i mandat sudija porotnika uređuju se zakonom.

**AMANDMAN VIII**

Ovim amandmanom zamjenjuje se član 146. Ustava Republike Srbije

Stalnost sudijske funkcije

Član 146.

Sudijska funkcija je stalna.

Sudijska funkcija traje od izbora za sudiju dok sudija ne navrši radni vijek.

Sudiji prestaje funkcija prije navršenja radnoga vijeka: ako sam to zatraži, ako trajno izgubi radnu sposobnost za vršenje sudijske funkcije, ako mu prestane državljanstvo Republike Srbije ili ako bude razriješen.

Sudija se razrješava ako bude osuđen za krivično djelo na kaznu zatvora od najmanje šest mjeseci ili ako je u disciplinskome postupku utvrđeno da je učinio težak disciplinski prekršaj koji, prema ocjeni Visokoga savjeta sudstva, ozbiljno šteti ugledu sudijske funkcije ili povjerenju javnosti u sudove.

Odluku o prestanku sudijske funkcije donosi Visoki savjet sudstva.

Protiv odluke Visokoga savjeta sudstva o prestanku funkcije sudija ima pravo na žalbu Ustavnome sudu, koja isključuje pravo na ustavnu žalbu.

**AMANDMAN IX**

Ovim amandmanom zamjenjuju se naziv člana 147. i član 147. Ustava Republike Srbije

Nepremestivost sudija

Član 147.

Sudija ima pravo da sudijsku funkciju vrši u sudu u koji je izabran i samo uz svoju saglasnost može biti trajno premješten ili privremeno upućen u drugi sud, osim u slučaju predviđenom Ustavom.

U slučaju ukidanja suda, sudija se premješta u sud koji preuzima nadležnost ukinutoga suda.

U slučaju ukidanja pretežnoga dijela nadležnosti suda, sudija može izuzetno bez svoje saglasnosti biti trajno premješten ili privremeno upućen u drugi sud istoga stepena koji je preuzeo pretežni dio nadležnosti.

Sudija koji je trajno premješten ili privremeno upućen u drugi sud ima pravo da zadrži platu koju je imao u sudu iz kojega je premješten ili upućen, ako je ona povoljnija po njega.

Sudu je ukinut pretežni dio nadležnosti ako je uslijed promjene stvarne nadležnosti suda, osnivanja novoga suda ili drugoga zakonom predviđenoga slučaja smanjen potreban broj sudija u sudu.

Protiv odluke o trajnome premještaju ili privremenome upućivanju sudija ima pravo na žalbu Ustavnome sudu, koja isključuje pravo na ustavnu žalbu.

**AMANDMAN X**

Ovim amandmanom zamjenjuju se naziv člana 148. i član 148. Ustava Republike Srbije

Imunitet i nespojivost

Član 148.

Sudija ne može biti pozvan na odgovornost za mišljenje dato u vezi sa vršenjem sudijske funkcije i za glasanje prilikom donošenja sudske odluke, izuzev ako učini krivično djelo kršenje zakona od strane sudije ili javnoga tužioca.

Sudija ne može bez odobrenja Visokoga savjeta sudstva biti lišen slobode u postupku pokrenutome zbog krivičnoga djela učinjenoga u vršenju sudijske funkcije.

Zakonom se uređuje koje su funkcije, poslovi ili privatni interesi nespojivi sa funkcijom sudije i sudije porotnika.

Zabranjeno je političko djelovanje sudija.

**AMANDMAN XI**

Ovim amandmanom zamjenjuju se naziv člana 149. i član 149. Ustava Republike Srbije

Predśednik Vrhovnoga suda i predśednici sudova

Član 149.

Predśednika Vrhovnoga suda bira Visoki savjet sudstva, po pribavljenome mišljenju opšte śednice Vrhovnoga suda, na pet godina.

Isto lice ne može biti ponovo birano za predśednika Vrhovnoga suda.

Predśednike ostalih sudova bira Visoki savjet sudstva, na pet godina.

**AMANDMAN XII**

Ovim amandmanom zamjenjuju se naziv člana 150. i član 150. Ustava Republike Srbije

Visoki savjet sudstva

Nadležnost Visokoga savjeta sudstva

Član 150.

Visoki savjet sudstva je nezavisan državni organ koji obezbjeđuje i jemči nezavisnost sudova, sudija, predśednika sudova i sudija porotnika.

Visoki savjet sudstva bira sudije i sudije porotnike i odlučuje o prestanku njihove funkcije, bira predśednika Vrhovnoga suda i predśednike ostalih sudova i odlučuje o prestanku njihove funkcije, odlučuje o premještaju i upućivanju sudija, određuje potreban broj sudija i sudija porotnika, odlučuje o drugim pitanjima položaja sudija, predśednika sudova i sudija porotnika i vrši druge nadležnosti određene Ustavom i zakonom.

**AMANDMAN XIII**

Ovim amandmanom zamjenjuju se naziv člana 151. i član 151. Ustava Republike Srbije

Sastav Visokoga savjeta sudstva

Član 151.

Visoki savjet sudstva čini 11 članova: šest sudija koje biraju sudije, četiri istaknuta pravnika koje bira Narodna skupština i predśednik Vrhovnoga suda.

Izbor članova Visokoga savjeta sudstva iz reda sudija uređuje se zakonom.

Prilikom izbora sudija u Visoki savjet sudstva vodi se računa o najširoj predstavljenosti sudija.

Narodna skupština bira članove Visokoga savjeta sudstva među istaknutim pravnicima sa najmanje deset godina iskustva u pravnoj struci, od osam kandidata koje predloži nadležni odbor Narodne skupštine, poslije javnoga konkursa, glasovima dvije trećine svih narodnih poslanika, u skladu sa zakonom.

Ako Narodna skupština ne izabere sva četiri člana u roku određenom zakonom, preostale članove poslije isteka zakonom određenoga roka između svih kandidata koji ispunjavaju uslove za izbor bira komisija koju čine predśednik Narodne skupštine, predśednik Ustavnoga suda, predśednik Vrhovnoga suda, Vrhovni javni tužilac i Zaštitnik građana, većinom glasova.

Predśednici sudova ne mogu biti birani u Visoki savjet sudstva.

Član Visokoga savjeta sudstva kojega je izabrala Narodna skupština mora biti dostojan te funkcije.

Član Visokoga savjeta sudstva kojega je izabrala Narodna skupština ne može biti član političke stranke.

Ostali uslovi za izbor i nespojivost sa funkcijom člana Visokoga savjeta sudstva kojega bira Narodna skupština uređuju se zakonom.

**AMANDMAN XIV**

Ovim amandmanom zamjenjuju se naziv člana 152. i član 152. Ustava Republike Srbije

Mandat članova Visokoga savjeta sudstva i predśednik i potpredśednik Visokoga savjeta sudstva

Član 152.

Član Visokoga savjeta sudstva bira se na pet godina.

Isto lice ne može biti ponovo birano u Visoki savjet sudstva.

Visoki savjet sudstva ima predśednika i potpredśednika. Predśednika Visokoga savjeta sudstva bira Visoki savjet sudstva među članovima koji su sudije, a potpredśednika među članovima koje bira Narodna skupština, na pet godina. Za predśednika Visokoga savjeta sudstva ne može biti izabran predśednik Vrhovnoga suda.

Prije isteka vremena na koje je izabran, članu Visokoga savjeta sudstva prestaje mandat ako sam to zatraži ili ako bude osuđen za krivično djelo na kaznu zatvora od najmanje šest mjeseci. Članu koji je sudija prestaje mandat i s prestankom funkcije sudije, a članu koji nije sudija – i ako trajno izgubi radnu sposobnost za vršenje funkcije člana Visokoga savjeta sudstva.

Odluku o prestanku mandata člana Visokoga savjeta sudstva donosi Visoki savjet sudstva. Protiv odluke dozvoljena je žalba Ustavnome sudu, koja isključuje pravo na ustavnu žalbu.

**AMANDMAN XV**

Ovim amandmanom oznaka za Odjeljak 8. i naziv Odjeljka 8. brišu se i zamjenjuju se naziv člana 153. i član 153. Ustava Republike Srbije

Pravno sredstvo protiv odluke Visokoga savjeta sudstva

Član 153.

Protiv odluke Visokoga savjeta sudstva dozvoljena je žalba Ustavnome sudu, u slučajevima propisanim Ustavom i zakonom. Izjavljena žalba Ustavnome sudu isključuje pravo na podnošenje ustavne žalbe.

**AMANDMAN XVI**

Ovim amandmanom zamjenjuju se naziv člana 154. i član 154. Ustava Republike Srbije

Imunitet članova Visokoga savjeta sudstva

Član 154.

Članovi Visokoga savjeta sudstva ne mogu biti pozvani na odgovornost za mišljenje dato u vezi sa vršenjem funkcije člana Visokoga savjeta sudstva i za glasanje prilikom donošenja odluka Visokoga savjeta sudstva.

Članovi Visokoga savjeta sudstva ne mogu bez odobrenja Visokoga savjeta sudstva biti lišeni slobode u postupku pokrenutome zbog krivičnoga djela koje su učinili kao članovi Visokoga savjeta sudstva.

**AMANDMAN XVII**

Ovim amandmanom iznad člana 155. Ustava Republike Srbije dodaje se oznaka za Odjeljak 8. i novi naziv Odjeljka 8. i zamjenjuju se naziv člana 155. i član 155. Ustava Republike Srbije

8. Javna tužilaštva

Položaj

Član 155.

Javno tužilaštvo je jedinstven i samostalan državni organ koji goni učinioce krivičnih i drugih kažnjivih djela i vrši druge nadležnosti kojima se štiti javni interes određen zakonom.

Javno tužilaštvo vrši svoje nadležnosti na osnovu Ustava, potvrđenih međunarodnih ugovora, zakona, opšteprihvaćenih pravila međunarodnoga prava i drugih opštih akata, donijetih u skladu sa zakonom.

Niko izvan javnoga tužilaštva ne može uticati na javno tužilaštvo i nosioce javnotužilačke funkcije u postupanju i odlučivanju u pojedinome predmetu.

Osnivanje, ukidanje, organizacija i nadležnost javnoga tužilaštva uređuju se zakonom.

Najviše javno tužilaštvo u Republici Srbiji je Vrhovno javno tužilaštvo, kojim rukovodi Vrhovni javni tužilac.

Funkciju javnoga tužilaštva vrše Vrhovni javni tužilac, glavni javni tužioci i javni tužioci.

Vrhovni javni tužilac i glavni javni tužilac u rukovođenju javnim tužilaštvima imaju hijerarhijska ovlašćenja u odnosu na postupanje nižih glavnih javnih tužilaca i javnih tužilaca u konkretnome predmetu.

Hijerarhijska ovlašćenja i pravna sredstva protiv njih bliže se uređuju zakonom.

**AMANDMAN XVIII**

Ovim amandmanom oznaka za Odjeljak 9. i naziv Odjeljka 9. brišu se i zamjenjuju se naziv člana 156. i član 156. Ustava Republike Srbije

Odgovornost

Član 156.

Vrhovni javni tužilac odgovara za rad javnoga tužilaštva i svoj rad Narodnoj skupštini. Vrhovni javni tužilac nije odgovoran Narodnoj skupštini za postupanje u pojedinome predmetu.

Glavni javni tužilac odgovara za rad javnoga tužilaštva i za svoj rad Vrhovnome javnome tužiocu i neposredno višeme glavnome javnome tužiocu, u skladu sa zakonom.

Javni tužioci odgovaraju za svoj rad glavnome javnome tužiocu, u skladu sa zakonom.

**AMANDMAN XIX**

Ovim amandmanom zamjenjuju se naziv člana 157. i član 157. Ustava Republike Srbije

Obavezna uputstva za postupanje glavnoga javnoga tužioca i javnih tužilaca

Član 157.

Vrhovni javni tužilac izdaje opšta obavezna uputstva za postupanje svih glavnih javnih tužilaca radi postizanja zakonitosti, djelotvornosti i jednobraznosti u postupanju.

Neposredno viši glavni javni tužilac može izdati nižeme glavnome javnome tužiocu obavezno uputstvo za postupanje u pojedinome predmetu ako postoji sumnja u efikasnost ili zakonitost njegovoga postupanja. Vrhovni javni tužilac može takvo uputstvo izdati svakome glavnome javnome tužiocu.

Glavni javni tužilac može javnome tužiocu izdati obavezno uputstvo za rad i postupanje.

Glavni javni tužilac i javni tužilac dužni su da postupaju po obaveznome uputstvu.

Niži glavni javni tužilac ili javni tužilac koji smatra da je obavezno uputstvo nezakonito ili neosnovano ima pravo na prigovor, u skladu sa zakonom.

**AMANDMAN XX**

Ovim amandmanom zamjenjuju se naziv člana 158. i član 158. Ustava Republike Srbije

Izbor i prestanak funkcije Vrhovnoga javnoga tužioca i glavnoga javnoga tužioca

Član 158.

Vrhovnoga javnoga tužioca bira Narodna skupština, na šest godina, na prijedlog Visokoga savjeta tužilaštva poslije javnoga konkursa, glasovima tri petine svih narodnih poslanika, u skladu sa zakonom.

Visoki savjet tužilaštva predlaže Narodnoj skupštini jednoga kandidata za Vrhovnoga javnoga tužioca.

Ako Narodna skupština ne izabere Vrhovnoga javnoga tužioca u roku, poslije isteka narednih deset dana, njega bira, između svih kandidata koji ispunjavaju uslove za izbor, komisija koju čine predśednik Narodne skupštine, predśednik Ustavnoga suda, predśednik Vrhovnoga suda, Vrhovni javni tužilac i Zaštitnik građana, većinom glasova.

Isto lice ne može biti ponovo birano za Vrhovnoga javnoga tužioca.

Glavnoga javnoga tužioca bira Visoki savjet tužilaštva, na šest godina.

Prije isteka vremena na koje je izabran Vrhovnome javnome tužiocu i glavnome javnome tužiocu prestaje funkcija: ako to sam zatraži, ako bude ukinuto javno tužilaštvo, ako trajno izgubi radnu sposobnost za vršenje funkcije glavnoga javnoga tužioca, ako mu prestane državljanstvo Republike Srbije ili ako bude razriješen.

Vrhovni javni tužilac i glavni javni tužilac se razrješavaju ako budu osuđeni za krivično djelo na kaznu zatvora od najmanje šest mjeseci ili ako nastupi neki od zakonom predviđenih razloga za razrješenje.

Protiv odluke Visokoga savjeta tužilaštva o prestanku funkcije glavni javni tužilac ima pravo na žalbu Ustavnome sudu, koja isključuje pravo na ustavnu žalbu.

Vrhovni javni tužilac i glavni javni tužilac kojima prestane funkcija ostaju na funkciji javnoga tužioca, u skladu sa zakonom.

**AMANDMAN XXI**

Ovim amandmanom zamjenjuju se naziv člana 159. i član 159. Ustava Republike Srbije

Uslovi za izbor glavnoga javnoga tužioca i javnoga tužioca

Član 159.

Uslovi za izbor glavnoga javnoga tužioca i javnoga tužioca uređuju se zakonom.

**AMANDMAN XXII**

Ovim amandmanom zamjenjuju se naziv člana 160. i član 160. Ustava Republike Srbije

Stalnost funkcije javnoga tužioca

Član 160.

Funkcija javnoga tužioca je stalna.

Prije navršenja radnoga vijeka javnome tužiocu prestaje funkcija: ako sam to zatraži, ako trajno izgubi radnu sposobnost za vršenje funkcije javnoga tužioca, ako mu prestane državljanstvo Republike Srbije ili ako bude razriješen.

Javni tužilac razrješava se ako bude osuđen za krivično djelo na kaznu zatvora od najmanje šest mjeseci ili ako je u disciplinskome postupku utvrđeno da je učinio težak disciplinski prekršaj koji, prema ocjeni Visokoga savjeta tužilaštva, ozbiljno šteti ugledu javnoga tužilaštva ili povjerenju javnosti u javno tužilaštvo.

Odluku o prestanku funkcije javnoga tužioca donosi Visoki savjet tužilaštva.

Protiv odluke Visokoga savjeta tužilaštva o prestanku funkcije javni tužilac ima pravo na žalbu Ustavnome sudu, koja isključuje pravo na ustavnu žalbu.

**AMANDMAN XXIII**

Ovim amandmanom zamjenjuju se naziv člana 161. i član 161. Ustava Republike Srbije

Imunitet i nespojivost

Član 161.

Vrhovni javni tužilac, glavni javni tužilac i javni tužilac ne mogu biti pozvani na odgovornost za mišljenje dato ili odluku donijetu u vezi sa vršenjem funkcije, izuzev ako učine krivično djelo kršenje zakona od strane sudije ili javnoga tužioca.

Vrhovni javni tužilac, glavni javni tužilac i javni tužilac ne mogu bez odobrenja Visokoga savjeta tužilaštva biti lišeni slobode u postupku pokrenutome zbog krivičnoga djela učinjenoga u vezi sa vršenjem svoje funkcije.

Zakonom se uređuje koje su funkcije, poslovi ili privatni interesi nespojivi sa funkcijom Vrhovnoga javnoga tužioca, glavnoga javnoga tužioca i javnoga tužioca.

**AMANDMAN XXIV**

Ovim amandmanom zamjenjuju se naziv člana 162. i član 162. Ustava Republike Srbije

Visoki savjet tužilaštva

Nadležnost Visokoga savjeta tužilaštva

Član 162.

Visoki savjet tužilaštva je samostalan državni organ koji obezbjeđuje i jemči samostalnost javnoga tužilaštva, Vrhovnoga javnoga tužioca, glavnih javnih tužilaca i javnih tužilaca.

Visoki savjet tužilaštva predlaže Narodnoj skupštini izbor i prestanak funkcije Vrhovnoga javnoga tužioca, imenuje vršioca funkcije Vrhovnoga javnoga tužioca, bira glavne javne tužioce i javne tužioce i odlučuje o prestanku njihove funkcije, odlučuje o drugim pitanjima položaja Vrhovnoga javnoga tužioca, glavnih javnih tužilaca i javnih tužilaca i vrši druge nadležnosti određene Ustavom i zakonom.

**AMANDMAN XXV**

Ovim amandmanom zamjenjuju se naziv člana 163. i član 163. Ustava Republike Srbije

Sastav Visokoga savjeta tužilaštva

Član 163.

Visoki savjet tužilaštva čini 11 članova: pet javnih tužilaca koje biraju glavni javni tužioci i javni tužioci, četiri istaknuta pravnika koje bira Narodna skupština, Vrhovni javni tužilac i ministar nadležan za pravosuđe.

Ministar nadležan za pravosuđe ne glasa u postupku za utvrđivanje disciplinske odgovornosti javnoga tužioca.

Izbor članova Visokoga savjeta tužilaštva iz reda javnih tužilaca uređuje se zakonom.

Prilikom izbora javnih tužilaca u Visoki savjet tužilaštva vodi se računa o najširoj predstavljenosti javnih tužilaca.

Narodna skupština bira četiri člana Visokoga savjeta tužilaštva među istaknutim pravnicima sa najmanje deset godina iskustva u pravnoj struci, od osam kandidata koje predloži nadležni odbor Narodne skupštine, poslije javnoga konkursa, glasovima dvije trećine svih narodnih poslanika, u skladu sa zakonom.

Ako Narodna skupština ne izabere sva četiri člana u roku određenom zakonom, preostale članove poslije isteka zakonom određenoga roka, između svih kandidata koji ispunjavaju uslove za izbor, bira komisija koju čine predśednik Narodne skupštine, predśednik Ustavnoga suda, predśednik Vrhovnoga suda, Vrhovni javni tužilac i Zaštitnik građana, većinom glasova.

Glavni javni tužilac ne može biti biran u Visoki savjet tužilaštva.

Član Visokoga savjeta tužilaštva kojega je izabrala Narodna skupština mora biti dostojan te funkcije.

Član Visokoga savjeta tužilaštva kojega je izabrala Narodna skupština ne može biti član političke stranke.

Ostali uslovi za izbor i nespojivost sa funkcijom člana Visokoga savjeta tužilaštva kojega bira Narodna skupština uređuju se zakonom.

**AMANDMAN XXVI**

Ovim amandmanom zamjenjuju se naziv člana 164. i član 164. Ustava Republike Srbije

Mandat članova Visokoga savjeta tužilaštva i predśednik i potpredśednik Visokoga savjeta tužilaštva

Član 164.

Član Visokoga savjeta tužilaštva bira se na pet godina.

Isto lice ne može biti ponovo birano u Visoki savjet tužilaštva.

Visoki savjet tužilaštva ima predśednika i potpredśednika. Predśednika Visokoga savjeta tužilaštva bira Visoki savjet tužilaštva među članovima koji su javni tužioci, a potpredśednika među članovima koje bira Narodna skupština, na pet godina.

Prije isteka vremena na koje je izabran, članu Visokoga savjeta tužilaštva prestaje mandat ako sam to zatraži ili ako bude osuđen za krivično djelo na kaznu zatvora od najmanje šest meseci. Članu koji je javni tužilac prestaje mandat i s prestankom funkcije javnoga tužioca, a članu koji nije javni tužilac – i ako trajno izgubi radnu sposobnost za vršenje funkcije člana Visokoga savjeta tužilaštva.

Odluku o prestanku mandata člana Visokoga savjeta tužilaštva donosi Visoki savjet tužilaštva. Protiv odluke dozvoljena je žalba Ustavnome sudu, koja isključuje pravo na ustavnu žalbu.

**AMANDMAN XXVII**

Ovim amandmanom zamjenjuju se naziv člana 165. i član 165. Ustava Republike Srbije

Pravno sredstvo protiv odluke Visokoga savjeta tužilaštva

Član 165.

Protiv odluke Visokoga savjeta tužilaštva dozvoljena je žalba Ustavnome sudu, u slučajevima propisanim Ustavom i zakonom. Izjavljena žalba Ustavnome sudu isključuje pravo na podnošenje ustavne žalbe.

**AMANDMAN XXVIII**

Ovim amandmanom u Ustav Republike Srbije dodaju se naziv člana 165a i član 165a

Imunitet članova Visokoga savjeta tužilaštva

Član 165a

Članovi Visokoga savjeta tužilaštva ne mogu biti pozvani na odgovornost za mišljenje dato u vezi sa vršenjem funkcije člana Visokoga savjeta tužilaštva i za glasanje prilikom donošenja odluka Visokoga savjeta tužilaštva.

Članovi Visokoga savjeta tužilaštva ne mogu bez odobrenja Visokoga savjeta tužilaštva biti lišeni slobode u postupku pokrenutome zbog krivičnoga djela koje su učinili kao članovi Visokoga savjeta tužilaštva.

**AMANDMAN XXIX**

Ovim amandmanom zamjenjuje se član 172. st. 2. i 3. Ustava Republike Srbije.

Pet sudija Ustavnoga suda bira Narodna skupština, pet imenuje predśednik Republike, a pet opšta śednica Vrhovnoga suda.

Narodna skupština bira pet sudija Ustavnoga suda između deset kandidata koje predloži predśednik Republike, predśednik Republike imenuje pet sudija Ustavnoga suda između deset kandidata koje predloži Narodna skupština, a opšta śednica Vrhovnoga suda imenuje pet sudija između deset kandidata koje na zajedničkoj śednici predlože Visoki savjet sudstva i Visoki savjet tužilaštva.